90. schôdza NR SR - 3.deň - B. popoludní
Dátum: 2023-05-04
Poslanec: Mazurek, Milan (-)
Druh vystúpenia: Vystúpenie

88. Myslím si, že tu prítomný odvolaný pán minister Naď si môže klásť takú rečnícku otázku, že prečo ich strana Demokrati aj napriek tomu, že má tak obrovské množstvo ministrov, aj napriek tomu, že má predsedu vlády, odvolaného, odvolaných ministrov, aj napriek tomu, že je neustále vo všetkých televíznych debatách, dosahuje smiešnych 3 % vo svojich vlastných prieskumoch a nevyzerá to, že by akýmkoľvek spôsobom mohla atakovať zvolenie do Národnej rady. A jedným z tých dôvodov, prečo strana Demokrati takto fatálne zlyháva a verme tomu, že naďalej fatálne zlyhávať bude, je, že sa neustále vysmieva obyvateľom Slovenskej republiky rovno do tvárí. Pretože opätovne ich vlastné mainstreamové prieskumy zdôrazňujú skutočnosť, že 70 % obyvateľov Slovenskej republiky nesúhlasí s politikou, ktorú aktuálne robí ministerstvo obrany. Odmieta vysielanie ďalších zbraní, munície a podobnej techniky na Ukrajinu a taktiež vieme, že väčšina obyvateľov Slovenskej republiky naopak podporuje humanitárnu formu pomoci voči Ukrajine. Lenže táto strana Demokrati sa z toho, samozrejme, poučiť nechce, čo mi vo výsledku ani nevadí, ak oni ostanú mimo parlamentu, o to lepšie pre Slovensko. Ale, bohužiaľ, škodu, ktorú ešte aktuálne páchajú v rámci odvolanej vlády, budú musieť zažívať všetci občania Slovenskej republiky do budúcna. Pán odvolaný minister nám totiž priniesol strategický dokument s názvom plán rozvoja podpory obrany štátu. Bola tu veľmi aktívna debata, že vláda Slovenskej republiky, ktorá je odvolaná, nemá podľa ústavy kompetenciu na to, aby mohla rozhodovať a schvaľovať uznesenie o takýchto závažných dokumentoch a že by tento dokument ani nemal byť na rokovaní Národnej rady. Lenže ako vidíme, tak ako sa odvolaná vláda vysmieva ľuďom v otázke posielania zbraní na Ukrajinu a vedome, opakujem, vedome ide proti vôli väčšiny obyvateľov Slovenskej republiky, tak ako to urobila pri migoch, tak ako to robí pri ďalších zbraniach, tak takto vedome ide proti obyvateľom Slovenskej republiky aj v tejto otázke, keď predkladá dokument, ktorý podľa ústavy predložiť nesmie. Tak ako nesmela odovzdať migy, pretože jej to ústava zamedzuje, neumožňuje a som hrdý na to, že hnutie REPUBLIKA podalo podnet na Generálnu prokuratúru, ktorý si pred niekoľkými dňami prevzala Národná kriminálna agentúra a vyšetruje to ako závažný, teda obzvlášť závažný trestný čin zneužitia právomoci verejného činiteľa a verím tomu, že spravodlivosti bude učinené zadosť. Čo je ale obsahom dokumentu, ktorý nám priniesol pán odvolaný minister obrany? Oni to síce nazývajú plán podpory obrany štátu, ale nie je to vo výsledku nič iné než plán na vojnu. Plán na vojnu, pretože celý obsah dokumentu hrá s tým, čo by Slovensko robilo v prípade vojny. Ide o to, ako pripraví infraštruktúru na vojnu, vlaky, cesty, diaľnice, tunely. Ide o to, ako zabezpečí dostatok munície na vojenské operácie. Ako zabezpečí zdravotníctvo, civilnú infraštruktúru, opatrenia hospodárskej mobilizácie. Všetko v prípade vojenského konfliktu. Tento plán dokonca ráta s tým, že už v budúcom roku má byť pripravený alebo preverená schopnosť pripraviť vojnový štátny rozpočet. Asi si vieme predstaviť, čo znamená vojnový štátny rozpočet. Potraviny na prídel. Celý štát zapojený do nejakého vojenského snaženia. Konkrétne firmy, konkrétne nejaké prvky civilnej infraštruktúry zapojené výhradne do civilného snaženia a obyvatelia Slovenskej republiky, no tých sa, samozrejme, nikto nepýta. Každý jeden z nás si môže položiť otázku, načo potrebuje minister obrany preveriť schopnosť prípravy vojnového štátneho rozpočtu už na budúci rok? Načo je niečo také potrebné? S kým plánujeme byť vo vojenskom konflikte, aby sme si mali teraz preverovať schopnosť pripraviť vojenský štátny rozpočet? Viete dobre, že je to rečnícka otázka, že jediný, s kým by táto vláda mala záujem dosiahnuť Slovensko do vojny, je, samozrejme, Ruská federácia. A potom sa opäť vraciame k otázke verejnej mienky. Súhlasí verejná mienka, väčšina obyvateľov Slovenskej republiky s tým, čo pán odvolaný minister obrany priniesol? Je úplne jasné, že nie. A keď väčšina obyvateľov Slovenskej republiky nesúhlasí s takýmto konaním, pýtajme sa zase, prečo majú títo odvolaní predstavitelia odvolanej vlády drzosť s takýmito opatreniami, s takýmito strategickými dokumentmi, s takýmito rozhodnutiami, ako bolo aj to predošlé o vyslaní slovenských vojakov na cvičenie ukrajinských vojakov a cvičenie ukrajinských vojakov aj na našom území a priame zapájanie Slovenska do vojnového snaženia, prečo majú drzosť toto robiť? Úplne jednoduché otázky. Ja si úprimne prajem, aby im to ľudia vo voľbách za toto spočítali. Už len preto, že ak by aj oni boli na sto percent presvedčení o tom, že na Ukrajinu musíme poslať všetko, pomaly aj jadrový arzenál a že s Ruskom musíme ísť do vojny aj do posledného Ukrajinca, tak verejná mienka v demokratickej spoločnosti a názor občanov je to, čo by malo byť prvoradé pri rozhodovaní politikov. A že aj napriek tomu, že oni to vnútorne môžu cítiť tak, že by najradšej nad Kyjevom zaviala americká zástava, nesmú to robiť tak za celú Slovenskú republiku, pretože na toto im nikto vo voľbách kompetenciu nedal a oni sami disponujú prieskumami, o ktorých vedia a chápu, že väčšina obyvateľov si toto konanie jednoducho nepraje, nepraje. O to horšie je, že v tomto strategickom dokumente v rámci neustáleho zaťahovania Slovenska priamo do hrôz vojenského konfliktu plánuje odvolaný minister obrany pripraviť infraštruktúru Slovenskej republiky na stálu prítomnosť vojsk NATO na Slovensku. Tam je to priamo a jasne napísané. Stála prítomnosť vojsk NATO. Už nikdy sa ich nezbavíme. Boli tu reči o ´68, o invázii, o okupácii, o tom, že by nejaké vojská mali byť na našom území, že to bola nejaká zmluva a že to trvalo 20 rokov, kým sa podarilo Slovensku zbaviť týchto vojakov. A potom je tu vláda, ktorá nepodnikla referendum, nepýtala sa obyvateľov Slovenskej republiky, či si prajú zmluvu s Američanmi. Vedia, že zase išli proti vôli obyvateľov Slovenskej republiky. Nepýtali sa obyvateľov Slovenskej republiky v referende, či chcú stálu prítomnosť vojsk Severoatlantickej aliancie na Slovensku. Nepýtali sa, ale idú to urobiť. Priniesli strategický dokument ako odvolaná vláda, na čo nemali kompetenciu, v ktorom píšu, že potrebujú pripraviť Slovensko na stálu prítomnosť vojakov, že sa ich už nikdy nezbavíme. Uvedomujete si, aký zásadný rozdiel je medzi tým, čo tu bolo pred nástupom tejto vlády, a tým, čo tu bude po vašej? Akým zásadným spôsobom pozmeníte Slovensko ako štát? Že štát, ktorý nemal na svojom území cudzie zahraničné základne, dnes bude štátom, ktorý tu bude mať vraj trvalú prítomnosť cudzích vojsk a ešte s vedomím, že to robia ako vláda, ktorá vlastne stratila legitimitu na to, aby takéto rozhodnutia mohli prijímať. To je jednoducho neuveriteľné. Ja viem, Naď sa môže s troma percentami v prieskumoch smiať. Ja mu to doprajem. Nech sa smeje aj s dvoma, prípadne so 4,1, ale obyvatelia Slovenskej republiky si zaslúžia, aby ich politici počúvali. Zaslúžia si, aby sa im ministri nesmiali do tváre. Zaslúžia si, aby im nebolo nadávané do opíc, do dobytka a podobne, ako to títo predvádzajú, a zaslúžia si, ak majú nejaký názor napríklad na to, že nechcú posielať naše stíhačky na Ukrajinu, tak to budú títo politici rešpektovať. Úplne jednoduchá argumentácia. Jednoduchá logická argumentácia, ktorú títo páni ministri nedokážu a nikdy nebudú schopní vyvrátiť, pretože títo ľudia sa smejú obyvateľom Slovenskej republiky priamo do očí, tak ako sa smejú tu poslancom Národnej rady, čo my, samozrejme, znesieme, tak sa, pani Zemanová, nevyrušujte! Pán minister mal tu sedieť ako predkladateľ. Odišiel sám a dobrovoľne. (Reakcia z pléna.) Akú nápravu, náprava bola tá, že on odišiel dobrovoľne zo svojho miesta. Odišiel zo svojho miesta dobrovoľne... (Prerušenie vystúpenia predsedajúcim.)